Diari Oficial de la Generalitat Valenciana


Sumari del DOGV 5681, del 16-01-2008 (2008/361)

RESOLUCIÓ de 10 de gener de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes per a l'adequació dels recursos turístics en els municipis menuts d'interior de la Comunitat Valenciana per al 2008.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5681

Data del DOGV
:   16-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/361


Data del document
:   10-01-2007

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * infraestructura turística
    * suport econòmic
    * administració local
    * turisme rural
    * ajuda pública

RESOLUCIÓ de 10 de gener de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes per a l'adequació dels recursos turístics en els municipis menuts d'interior de la Comunitat Valenciana per al 2008. [2008/361]
L'Agència Valenciana del Turisme té, entre altres fins, el d'impulsar la creació i implantació de nous productes, i prestar una atenció particular, entre altres aspectes, als desequilibris entre les diferents zones de la Comunitat Valenciana.
El foment del turisme rural a l'interior de la Comunitat Valenciana acomplix l'expressada finalitat, perquè, d'una banda, es tracta d'un producte en fase de desplegament i d'implantació i, per tant, relativament nou a la nostra Comunitat i, de l'altra, és un instrument de desplegament econòmic que tendix a mitigar els desequilibris econòmics entre les zones de l'interior i les del litoral de la Comunitat Valenciana i consolida, a més, un excel·lent complement al turisme de litoral.
Esta línia d'ajudes estan convocades des de l'exercici de 2005. En la present convocatòria s'han introduït, arran de l'experiència anterior, algunes xicotetes modificacions o novetats que, fonamentalment, incidixen en dos aspectes dels criteris de valoració de les sol·licituds.
S'introduïx un nou criteri en la valoració de les sol·licituds per a ponderar la situació d'aquells municipis que hagen patit alguna catàstrofe natural entre l'1 de gener de 2007 i la data de presentació de la sol·licitud.
Es modifica, lleument, la ponderació dels criteris. Així es prima més l'interés turístic de l'actuació en detriment de l'evolució demogràfica del municipi.
En virtut d'això, d'acord amb les competències assignades pel Decret 209/2004, de 8 d'octubre del Consell, pel qual s'aprova el Reglament de l'Agència Valenciana del Turisme i atés el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions, decrete:
Capítol I. Règim de les ajudes
Article 1. Objecte
1. L'objecte de la present resolució és establir el règim de concessió d'ajudes per a l'adequació de recursos turístics en els municipis menuts de l'interior de la Comunitat Valenciana.
2. A l'efecte de les ajudes previstes en la present resolució es considera recurs turístic tot element natural, monumental, cultural, etnogràfic o esportiu, que té capacitat per si mateix d'atraure visitants, motivats per raons d'oci, a un determinat espai.
3. El règim d'ajudes s'aplicarà tal com es determina en els articles següents.
Article 2. Línia pressupostària
L'import global màxim destinat a atendre les subvencions a què es referix la present resolució serà d'1.100.000 (un milió cent mil) euros a càrrec del capítol VII de la línia pressupostària SE000048 «Millora de recursos turístics».
L'eficàcia de la present convocatòria està condicionada a l'existència de crèdit adequat i suficient en el pressupost de l'Agència Valenciana del Turisme de l'any 2008.
Article 3. Actuacions subvencionables
1. Les ajudes aniran destinades a finançar els projectes d'inversió que es detallen a continuació:
a) Projectes de senyalització turística, direccional, de situació o interpretativa. La senyalització podrà comprendre recursos singulars o integrar tots els recursos del municipi en un únic projecte.
b) Condicionament de paratges d'interés ecològic, natural o paisatgístic per al seu ús turístic. Adequació o millora de rutes per a la pràctica del senderisme i del cicloturisme.
c) Adequació de les condicions d'ús dels recursos turístics per a persones discapacitades, com ara, instal·lació de rampes, plataformes elevadores, eliminació d'obstacles, equipament multimèdia específic, maquetes i models a escala, sistemes interpretatius adaptats per a disminuïts sensorials, etc.
d) Interpretació de recursos turístics, entenent com a tal, aquelles actuacions la finalitat de les quals siga la de difondre, explicar i donar a conéixer el patrimoni amb projecció turística dels municipis d'interior: panells i cartells explicatius, material audiovisual i multimèdia, audioguies, pantalles tàctils i altres d'anàlegs.
Les actuacions podran incloure també obres d'adaptació, adequació, millora i reforma, sempre que estes vagen necessàriament lligades a un projecte d'interpretació.
e) Creació de nous recursos turístics, entenent per tal actuacions la finalitat del qual siga la de posar en valor un recurs que, en el seu estat actual, no siga susceptible d'ús turístic.
2. Si el projecte comprén més d'una anualitat haurà de sol·licitar-se l'ajuda per a la fase corresponent a l'anualitat 2008, sense que en cap cas la sol·licitud no puga estar referida a altres anualitats que no siga la citada de 2008.
3. No resultaran subvencionables les actuacions següents:
Aquelles que no tinguen com a finalitat principal i directa la creació, reforma, millora, adequació o adaptació de recursos turístics.
Les obres d'urbanització de carrers o zones de municipis, l'equipament de mobiliari urbà, l'enllumenat de vies pública, i altres d'anàlogues que no tinguen una adscripció finalista principal i directa de posada en valor d'un recurs turístic.
La creació, millora o reforma d'establiments d'allotjament o restauració, encara que siguen de titularitat municipal.
Article 4. Beneficiaris
1. Podran sol·licitar ajudes els municipis de l'interior de la Comunitat Valenciana que complisquen els requisits dels apartats següents.
2. A l'efecte d'estes ajudes s'entendran per municipis d'interior de la Comunitat Valenciana, les entitats locals a què es referix l'apartat a, del número 1 de l'article 3 de la Llei 7/1985, de 2 d'abril, Reguladora de les Bases de Règim Local, el terme municipal de les quals no siga limítrof amb el mar.
3. Queden exclosos de les ajudes regulades en la present resolució aquells municipis d'interior la població dels quals siga superior als 10.000 habitants, segons dades referides a l'any 2007, o últim any disponible.
4. A fi de millorar el caràcter redistributiu d'estes ajudes, i així ampliar el col·lectiu de potencials beneficiaris amb aquells municipis que presenten una pitjor dotació de recursos turístics, queden exclosos de la present convocatòria els municipis que van resultar beneficiaris de les ajudes convocades per Resolució de 29 de novembre de 2006, de la consellera de Turisme, excepte aquells que es troben en alguna de les situacions descrites en el punt cinqué de l'article 7 de la present Resolució.
Article 5. Ajudes
1. Es consideraran inversions incentivables les que responguen als conceptes següents:
a) Obra vinculada al projecte.
b) Equipament i instal·lacions vinculades al projecte.
c) Honoraris de redacció del projecte i direcció facultativa de l'actuació.
El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda.
2. L'IVA del projecte podrà formar part del cost subvencionable, sempre que siga abonat efectivament pel beneficiari i no siga compensable o recuperable. A estos efectes els ajuntaments hauran d'omplir una declaració sobre el caràcter recuperable o no de l'IVA corresponent al projecte.
3. No seran subvencionables aquells projectes, o les seues fases, en els quals l'inici de l'execució siga anterior a la presentació de la sol·licitud d'ajuda.
4. Les ajudes que s'establixen en la present resolució tindran la consideració de subvenció a fons perdut.
5. La quantia de la subvenció consistirà en un percentatge de fins al 80% del cost elegible, sense perjuí dels eventuals ajustos en el dit percentatge que més avant s'establixen. L'import de la subvenció no podrà superar els 24.000 euros.
6. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, supere el cost de l'actuació a executar per la corporació local beneficiària de la subvenció.
Capítol II. Procediment
Article 6. Presentació de sol·licituds i documentació
1. Els sol·licitants hauran de presentar la documentació següent:
a) Instància de sol·licitud en imprés normalitzat, junt amb el qüestionari adjunt, degudament emplenat, segons els models que figuren en l'annex I de la present resolució i disponible en www.comunitat-valenciana.com/institucional.
Haurà de presentar-se una única sol·licitud per cada actuació o projecte diferent per al qusl se sol·licite la subvenció. Per tant, l'ajuntament sol·licitant haurà de presentar tantes instàncies com a projectes vulga fer acollint-se a la present resolució.
b) Certificat expedit pel secretari de l'entitat local, acreditatiu de l'acord adoptat per l'òrgan competent de l'ajuntament sol·licitant que aprova l'actuació per a la qual se sol·licita la subvenció i el seu pressupost.
c) Certificat expedit pel secretari de l'entitat local, acreditatiu de l'acord adoptat per l'òrgan competent de l'ajuntament sol·licitant en el qual s'incloga el compromís de finançament de la part del pressupost no subvencionada i necessària per a l'execució de l'actuació.
d) Certificat expedit pel secretari de l'entitat local sol·licitant sobre altres ajudes sol·licitades o obtingudes per al mateix projecte. En cas de no haver haver-hi cap altra, es farà constar expressament dit extrem.
e) Certificat expedit pel secretari de l'Ajuntament en el qual es faça constar la població corresponent al padró municipal referit a l'any 2007 o últim any disponible.
f) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional acompanyada d'un certificat de l'entitat bancària acreditativa de la titularitat del compte.
g) Programa o cronograma de l'actuació, tot especificant la duració prevista de les obres que garantisca l'execució de l'actuació amb anterioritat al 20 de novembre de 2008.
h) Memòria del projecte a realitzar, el qual haurà d'incloure:
i) Descripció de l'actuació objecte de sol·licitud.
j) Pressupost desglossat per partides de despeses.
k) Croquis d'ubicació i pla general de conjunt.
l) Quan siga procedent, estudi d'impacte mediambiental.
m) Declaració per part de l'òrgan competent de l'Ajuntament sol·licitant sobre el caràcter recuperable o no de l'IVA aplicable a l'actuació per a la qual se sol·licita la subvenció, segons el model que s'adjunta en l'annex I de la present resolució i disponible en www.comunitat-valenciana.com/institucional.
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
3. Les sol·licituds es presentaran amb anterioritat a l'inici de l'execució del projecte, o de la fase d'execució corresponent a l'anualitat 2008, no podran ser ademesos els projectes iniciats abans de la presentació de la sol·licitud. Els sol·licitants podran executar els projectes una vegada presentada la sol·licitud sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
4. Les sol·licituds es presentaran en el Registre General de la conselleria de Turisme, Agència Valenciana del Turisme, Av. d'Aragó, 30, de València, així com en els Registres dels Servicis Territorials de Turisme d'Alacant, Castelló i València, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
5. El termini de presentació de sol·licituds serà de vint dies naturals comptats a partir de l'endemà a la publicació de la present resolució en el DOCV.
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho fa, se'l tindrà per desistit en la petició, prèvia resolució que haurà de ser dictada en els termes que preveu l'article 42 de la dita Llei.
Article 7. Valoració de les sol·licituds i criteris de ponderació
Primer. Per a la valoració dels projectes i la concessió o denegació d'ajudes, s'assignarà una puntuació a cada sol·licitud, tenint en compte els criteris següents:
a) Grau d'interés turístic del recurs
b) Existència d'oferta bàsica municipal d'allotjament i restauració.
c) Situació i evolució demogràfica del municipi.
d) Succés de catàstrofes naturals en el municipi.
La puntuació màxima que es podrà obtindre serà de quinze punts, d'acord amb el que establix els següents apartats.
Segon. Grau d'Interés Turístic del Recurs. La puntuació d'este criteri serà com a màxim de nou punts i el seu càlcul considerarà aspectes diferents, segons s'actue sobre un projecte dels previstos en l'apartat 1, lletres a, b, c i d de l'article 3 de la present resolució, és a dir de recursos ja existents, o un projecte de creació de nous recursos, previst en la lletra e de l'apartat 1 de l'esmentat article.
1). En el cas de projectes referits a les lletres a, b, c i d de l'apartat 1 de l'article 3 de la present resolució, la distribució dels punts es realitzarà com a continuació s'establix:
B. Recursos de naturalesa cultural o monumental
B.1. Si el recurs compta amb algun tipus de protecció, se li assignarà de forma no acumulativa la màxima puntuació que corresponga entre les següents:
Si es tracta d'un bé declarat d'Interés Cultural: 2 punts
Si es tracta d'un bé inclòs en l'Inventari General del Patrimoni Cultural Valencià, no declarat BIC: 1 punt
B.2. Existència de facilitats per a la seua visita. Se li assignarà la suma de punts dels apartats que corresponga entre els següents:
Si hi ha visites guiades: 1,50 punts
Si hi ha horari de visita del recurs: 0,75 punts
Si hi ha facilitats d'accés per a persones amb mobilitat física reduïda o sistemes d'interpretació del recurs per a disminuïts sensorials: 0,75 punts
B.3. Existència de material de difusió. Se li assignarà de forma no acumulativa la màxima puntuació que corresponga entre les següents:
Si hi ha, editat per l'Ajuntament sol·licitant, material de difusió específic i exclusiu del recurs: 2 punts
Si hi ha material de difusió específic i exclusiu del recurs, editat per algun altre ens públic o privat: 1'5 punts
Si hi ha, editat per l'Ajuntament sol·licitant, material de difusió de caràcter general on figure ressenyat el recurs: 1 punt
Si existix, material de difusió de caràcter general on figure ressenyat el recurs, editat per algun altre ens públic o privat: 0'5 punts
B.4 Utilització d'altres idiomes. Si en els mitjans d'interpretació del recurs o en el seu material divulgatiu o promocional s'utilitzaren altres idiomes diferents dels oficials en la Comunitat Valenciana se li assignarà de forma no acumulativa la màxima puntuació que corresponga entre les següents:
Utilització d'un idioma diferent dels oficials en la Comunitat Valenciana: 1 punt
Utilització de dos o més idiomes diferents dels oficials en la Comunitat Valenciana: 2 punts
C. Recursos de naturalesa paisatgística, natural o mediambiental
C.1 Si el recurs compta amb algun tipus de protecció dels previstos en la Llei 11/1994 d'Espais Naturals de la Comunitat Valenciana, se li assignarà de forma no acumulativa la puntuació que corresponga entre les següents:
Si el recurs ha sigut declarat o està inclòs en la delimitació d'un parc natural: 2'5 punts
Si el recurs compta amb alguna de les figures de protecció de les establides en la Llei 11/1994 (exclosa la de parc natural): 1 punt
C.2 Si el recurs compta amb algun tipus de senyalització orientativa i informativa, se li assignarà la suma de la puntuació que corresponga dels apartats següents:
Senyalització estàtica explicativa i interpretativa del recurs: 1 punt
Senyalització direccional per a la localització del recurs: 1 punt
C.3. Existència de material divulgatiu i promocional se li assignarà de forma no acumulativa la màxima de les següents puntuacions que corresponga:
Si hi ha, editat per l'Ajuntament sol·licitant, material de difusió específic i exclusiu del recurs: 2'5 punts
Si hi ha material de difusió específic i exclusiu del recurs, editat per algun altre ens públic o privat: 1'5 punts
Si hi ha, editat per l'Ajuntament sol·licitant, material de difusió de caràcter general on figure ressenyat el recurs: 1 punt
Si hi ha, material de difusió de caràcter general on figure ressenyat el recurs, editat per algun altre ens públic o privat: 0'5 punts
C.4 Utilització d'altres idiomes. Si en els mitjans d'interpretació del recurs o en el seu material divulgatiu o promocional s'utilitzaren altres idiomes diferents dels oficials en la Comunitat Valenciana se li assignarà de forma no acumulativa la puntuació que corresponga entre les següents:
Utilització d'un idioma diferent dels oficials en la Comunitat Valenciana: 1 punt
Utilització de dos o més idiomes diferents dels oficials en la Comunitat Valenciana: 2 punts
2) En el cas de projectes de creació de nous recursos la distribució dels punts es realitzarà de la manera següent:
2.1 Atenent al caràcter innovador del recurs i a la seua escassetat en l'oferta turística valenciana Entre 0 i 4 punts
2.2 Si la creació del recurs és un projecte integral, açò és inclou senyalització, interpretació, divulgació i en general altres actuacions de posada en valor: entre 0 i 2,5 punts
2.3 Si el recurs, per la seua naturalesa, és fàcil d'integrar dins d'un producte o un paquet turístic: control i limitació d'accessos, venda d'entrades, visites concertades, guies, etc.,: entre 0 i 2,5 punts.
Tercer. Complementarietat amb l'oferta bàsica municipal d'allotjament i restauració: fins a un màxim de 3 punts. Este criteri serà el resultat de la ponderació dels aspectes que a continuació s'assenyalen en els subapartats 3.1 i 3.2 i que seran obtinguts de les bases de dades de l'Agència Valenciana del Turisme.
3.1. Existència en el municipi d'establiments d'allotjament. Se li assignarà de forma no acumulativa la puntuació que corresponga entre les següents:
Si hi ha d'un a cinc establiments d'allotjament: 1 punt
Si hi ha de sis a deu establiments: 1'5 punts
Si hi ha onze o més establiments: 2 punts
3.2. Existència en el municipi d'establiments de restauració, inclosos bars i cafeteries. Se li assignarà de forma no acumulativa la puntuació que corresponga entre les següents:
Si hi ha entre un i cinc establiments de restauració: 0'5 punts
Si hi ha més de cinc establiments de restauració: 1 punt
Quart. Situació i evolució demogràfica del municipi. S'assignarà en este apartat un màxim d'1 punt, segons la variació experimentada, entre el padró municipal del 1996 i el de 2006 segons dades obtingudes de les sèries històriques temporals de l'Institut Nacional d'Estadística, (INE), en la població del municipi que corresponga segons la ponderació següent:
Si la població ha disminuït en un percentatge comprés entre l'1% i el 3%: 0'5 punts
Si la població ha disminuït en un percentatge superior al 3%: 1 punt
Cinqué. Succés de catàstrofes naturals. Obtindran dos punts les sol·licituds de projectes situats en un terme municipal que haja patit algun tipus de catàstrofe natural (incendis, inundacions, sismes, etc.) o mediambiental (abocaments, contaminació d'aigües, sequeres persistents, etc.) en el període comprés entre l'1 de gener de 2007 i la data de presentació de la corresponent sol·licitud.
Els ajuntaments que es troben en la situació descrita en el paràgraf anterior hauran de presentar, junt amb la resta de la documentació ressenyada en l'article 6, una memòria en què es detall la naturalesa, abast i superfície afectada per la catàstrofe natural succeïda, així com una estimació de la seua repercussió sobre l'activitat turística en el terme municipal,
Article 8. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present Resolució és el Servici de Turisme d'Interior de la conselleria de Turisme.
2. a) Una vegada avaluades les sol·licituds per l'òrgan instructor, d'acord amb els criteris establits en l'article anterior, s'establirà un orde de prelació de major a menor puntuació obtinguda. En el cas que dos o més sol·licitants obtingueren la mateixa puntuació, seran ordenats segons la seua població, col·locant en primer lloc al municipi de menor nombre d'habitants d'acord amb el cens de 2007, i així successivament.
b) Establit el dit orde de prelació, es traslladarà dels expedients i del procés anterior a la Comissió de Valoració que s'establix en el número 7 del present article, la qual, després de l'anàlisi del procediment seguit, aplicarà el percentatge màxim d'ajuda del 80% sobre el cost elegible de cada una de les sol·licituds per a calcular l'import de la subvenció corresponent, seguint l'esmentat orde de prelació fins a esgotar la consignació pressupostària establida en l'article 2 anterior. No cap subvenció podrà superar l'import màxim de 24.000 euros establit en l'article 5, apartat 5 de la present resolució.
c) En el cas que efectuades les operacions descrites en l'apartat b anterior, per esgotament del crèdit pressupostari disponible, es produïra la circumstància que l'últim beneficiari amb una puntuació mínima per a obtindre subvenció haja obtingut el mateix nombre de punts que l'immediatament següent o següents que li seguixen en l'orde de prelació, el percentatge a aplicar a tots els beneficiaris s'ajustarà, disminuint-ho en el mínim imprescindible per a concedir també ajuda a tots aquells que hagen obtingut la dita puntuació mínima.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la comissió de valoració a través del seu president elevarà la proposta de concessió o denegació d'ajudes a la presidenta de l'Agència Valenciana del Turisme, la qual resoldrà sobre l'ajuda i determinarà la seua quantia.
4. La resolució serà notificada als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de 2 mesos a comptar del següent al de la notificació de la resolució.
7. La valoració dels projectes es durà a terme per una Comissió presidida pel director general de Turisme d'Interior de la conselleria de Turisme i integrada per altres quatre membres designats per ell.
Article 9. Incidències posteriors a la concessió
El director general de Turisme d'Interior resoldrà les incidències que es produïsquen després de la resolució de concessió, en especial en els supòsits de:
- Canvis realitzats en les partides que conformen el cost elegible. Dits canvis hauran de ser justificats pel beneficiari, i no podran alterar de manera essencial la naturalesa, objecte i finalitat per a la qual ha sigut concedida la subvenció.
- Minoracions en l'import de les subvencions concedides a què fa referència l'article 14 apartat 1 de la present resolució.
- Revocació de les subvencions concedides en cas de renúncia del beneficiari.
- Revocació de les subvencions concedides en cas de desistiment del sol·licitant
Article 10. Obligacions del beneficiari
Són obligacions del beneficiari:
a) Acreditar el compliment dels requisits i les condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a l'Agència Valenciana del Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Així mateix, seran a càrrec seu els mitjans humans i materials que precisen per al seu compliment.
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
f) Sol·licitar tots aquells permisos, autoritzacions i llicències que corresponguen a la naturalesa del projecte a incentivar.
Article 11. Publicitat
En compliment del que establix l'article 18.4 de la Llei General de Subvencions les actuacions que es realitzen en el marc de la present convocatòria hauran d'exhibir un distintiu en què es faça constar que el projecte ha sigut finançat parcialment per l'Agència Valenciana del Turisme. El text i característiques del dit distintiu seran subministrats per la pròpia Agència.
Article 12.Liquidació d'ajudes
1. El termini de presentació de les justificacions requerides conclourà el 20 de novembre de 2008.
2. El beneficiari podrà sol·licitar davant de l'Agència Valenciana del Turisme, la liquidació total de la subvenció, si haguera realitzat tota la inversió, o liquidacions parcials a mesura que s'execute el projecte.
3. La documentació a presentar per al cobrament de la subvenció constarà dels documents següents:
a) Certificat d'obligació de pagament, expedit per l'interventor o secretari de la corporació, en el qual conste l'acord de reconeixement de l'obligació per l'òrgan competent, acompanyat de les respectives certificacions d'obra. En el cas de no existir certificacions d'obra, hauran de presentar-se factures justificatives de la inversió realitzada.
b) Certificat expedit per l'interventor o secretari de la corporació on s'acredite l'import, procedència i aplicació dels fons necessaris per a finançar aquella part de l'actuació no coberta per la subvenció, especificant si es tracta de fons propis o d'altres subvencions.
c) Quan el cost subvencionable de l'actuació siga superior a 12.000 euros, en el cas d'adquisició de béns d'equip, o de 30.000 euros en el cas d'obres, haurà d'acreditar-se el compliment dels procediments establits en la normativa d'aplicació en matèria de contractació pública.
d) Declaració responsable per part de l'òrgan competent de l'entitat sol·licitant acreditativa de què no s'és deutor de la Generalitat per reintegrament de subvencions.
Article 13. Control i inspecció
L'Agència Valenciana del Turisme, per si mateixa o a través de qualssevol persones o entitats que designe, podrà, en tot moment, efectuar quantes actuacions de comprovació o verificació de la inversió, sense perjuí d'altres actuacions inspectores o de comprovació que pogueren desenrotllar-se a instàncies de la Unió Europea o pel control financer de la Intervenció General de la conselleria d'Economia i Hisenda o altres organismes competents.
Article 14. Minoració i reintegrament de les subvencions
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació dels gastos efectivament realitzats i la concessió després de la presentació de la sol·licitud d'altres ajudes públiques o privades, la suma conjunta de la qual excedisca l'import del cost subvencionable de l'actuació, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament de la mateixa. En la tramitació del procediment es garantirà, en tot cas, el dret de l'interessat a l'audiència.
Article 15. Notificació a la Comissió Europea i compliment de la normativa comunitària sobre publicitat dels fons FEDER
1. D'acord amb el que establix l'art. 7.4 del Decret 147/2007, del Consell, de 7 de setembre, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades i convocades en la present resolució no precisen notificació a la Comissió Europea, atés que en ser destinades a entitats públiques i per a actuacions que no suposen la realització d'activitats econòmiques, no poden suposar falsejament de la competència en els intercanvis comercials dels Estats membres, no reunint tots els requisits per a ser considerada ajuda d'estat als efectes de l'art. 87.1 del Tractat CE.
2. Les ajudes regulades en la present resolució són susceptibles de finançament pel Fons Europeu de Desplegament Regional (FEDER). En compliment de la normativa comunitària sobre informació i publicitat del cofinançament comunitari, les actuacions que es realitzaren en el marc del vigent programa operatiu hauran d'exhibir un distintiu en què es faça constar que el projecte ha sigut finançat parcialment per l'Agència Valenciana de Turisme i pel Fons Europeu de Desplegament Regional. El text i característiques del dit distintiu seran subministrats per la pròpia Agència.
DISPOSICIONS FINALS
Primera
Es faculta el director general de Turisme d'Interior de la conselleria de Turisme per a dictar les disposicions i adoptar les mesures que considere oportunes per al desplegament i aplicació del que disposa la present resolució.
Segona
La present resolució entrarà en vigor l'endemà de la seua publicació en el Diari Oficial de la Comunitat Valenciana.
La present resolució posa fi a la via administrativa. D'acord amb els articles 116 i 11 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com als article 8, 14.2 i 46 de la Llei 29/1998, de 13 de juny, reguladora de la Jurisdicció Contenciosa Administrativa, els interessats poden interposar recurs de reposició, amb caràcter potestatiu, davant de l'òrgan que hi ha dictat esta resolució, en el termini d'un mes a comptar de l'endemà de la seua publicació. Alternativament, pot interposar-se recuse contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.
València, 10 de gener de 2008.- La presidenta de l'Agència Valenciana del Turisme: Angélica Such Ronda.